คปภ. ผนึกกำลังภาคธุรกิจ จัดงานสัปดาห์ประกันภัย
คปภ. ผนึกกำลังภาคธุรกิจ จัดงานสัปดาห์ประกันภัย เน้นสร้างภาพลักษณ์และความมั่นใจสู่สายตาประชาชน
31 ส.ค. 2553

คปภ. ผนึกกำลังภาคธุรกิจ จัดงานสัปดาห์ประกันภัย เน้นสร้างภาพลักษณ์และความมั่นใจสู่สายตาประชาชน 
นางจันทรา  บูรณฤกษ์ เลขาธิการ สำนักงานคณะกรรมการกำกับและส่งเสริมการประกอบธุรกิจประกันภัย(คปภ.)  เปิดเผยว่า เดือนก.ย.ของทุกปี คปภ.กำหนดเป็นเดือนแห่งการประกันภัย โดยจะทำกิจกรรมร่วมกับสมาคมประกันวินาศภัย สมาคมประกันชีวิตไทย สมาคมตัวแทนประกันชีวิต สมาคมนายหน้าประกันภัยไทย สมาคมนักคณิตศาสตร์แห่งประเทศไทย สมาคมอู่กลางประกันภัย และสภาธุรกิจประกันภัยไทย  เน้นสร้างภาพลักษณ์และความมั่นใจสู่สายตาประชาชน 
ทั้งนี้ ในวันที่ 1 ก.ย.นี้ จะมี 2 กิจกรรม โดยคณะผู้แทนจากสำนักงาน คปภ. และภาคธุรกิจประกันภัยเข้าเฝ้าทูลละอองพระบาท น้อมเกล้าถวายเงิน “โครงการประกันภัยเพื่อสังคมไทย เฉลิมพระเกียรติสมเด็จพระเทพรัตนราชสุดาฯ สยามบรมราชกุมารี” เป็นจำนวนทั้งสิ้น  8.05 ล้านบาท ซึ่งประกอบไปด้วย โครงการมอบทุนการศึกษาเพื่อสังคม โครงการมอบน้ำใจเพื่อสังคม (มอบขาเทียม) โครงการมอบรอยยิ้มเพื่อสังคม และโครงการลดโลกร้อน ณ ศาลาดุสิตดาลัย สวนจิตรลดา
นอกจากนี้ จะมีพิธีมอบรางวัลประกันภัยดีเด่นครบวงจร ประจำปี 2552 สำหรับผู้ประกอบธุรกิจประกันภัยและผู้ประกอบวิชาชีพในธุรกิจประกันภัย หน่วยงาน สถาบัน หรือบุคคลตัวอย่าง (Insurance Prime Minister’s Award) จาก ฯพณฯ นายกรัฐมนตรี นายอภิสิทธิ์ เวชชาชีวะ ณ ทำเนียบรัฐบาล ซึ่งในปีนี้มีจำนวนรางวัลทั้งสิ้น 49 รางวัล
สำหรับ วันที่ 24-26 ก.ย.2553 จะเป็นงาน สัปดาห์ประกันภัย จัดที่ห้องคอนแวนชั่นเซ็นเตอร์ อาคาร 9 เมืองทองธานี ภายในงานพบกับนิทรรศการความรู้และนวัตกรรมใหม่ๆ   จากบูธบริษัทประกันภัยกว่า 90 บูธ  การจำหน่ายกรมธรรม์ประกันภัยในอัตราพิเศษเฉพาะในงาน การสอบใบอนุญาตตัวแทน - นายหน้า สามารถรับใบอนุญาตได้ในทันที บริการให้คำปรึกษาด้านการประกันภัย การแจกของที่ระลึกสำหรับ   ผู้เข้าชมงาน การตรวจสุขภาพฟรี และการแสดงจากศิลปินดารามากมาย 
นางจันทรา กล่าวว่า การจัดงานครั้งนี้เป็นปีที่ 2 ซึ่งเป็นการรวมพลคนประกันภัยครั้งยิ่งใหญ่ในรอบปีที่ได้ร่วมมือกันรณรงค์ให้ประชาชนได้ตระหนักถึงคุณค่าและประโยชน์ของการสร้างหลักประกันความมั่นคงในชีวิตและทรัพย์สินให้กับครอบครัว ธุรกิจการค้าการลงทุน และการดำเนินชีวิตประจำวัน โดยปี 2552 จัดเป็นครั้งแรกมีผู้เข้าชมงานในส่วนกลางกว่า 1 แสนคน ส่วนกิจกรรมในต่างจังหวัดมีผู้เข้าชมงานกว่า 1.5 แสนคน